একুশ মিছিলে উধাও মানবিকতা। যানজটের গেরোয় ট্যাক্সিতেই সংজ্ঞাহীন অসুস্থ শিশু।  পাশে দাঁড়ায়নি পুলিসও। শেষমেষ চব্বিশ ঘণ্টার গাড়িতে করেই হাসপাতালে পৌছোয় আরাধ্যা।
 ওয়েব ডেস্ক: একুশ মিছিলে উধাও মানবিকতা। যানজটের গেরোয় ট্যাক্সিতেই সংজ্ঞাহীন অসুস্থ শিশু।  পাশে দাঁড়ায়নি পুলিসও। শেষমেষ চব্বিশ ঘণ্টার গাড়িতে করেই হাসপাতালে পৌছোয় আরাধ্যা। আড়াই বছরের ছোট্ট আরাধ্যা রায়। তিনদিন ধরে অসুস্থ। বারুইপুর থেকে মেয়েকে নিয়ে কলকাতায় ডাক্তার দেখাতে আসেন মা। ডাক্তার অবিলম্বে রক্ত পরীক্ষার পরামর্শ দেন।  অসুস্থ মেয়েকে নিয়ে পার্সস্ট্রিটের একটি বেসরকারি হাসপাতালে পৌঁছন আরাধ্যার মা কেয়া রায়। রক্ত পরীক্ষার রিপোর্ট নিয়ে বারুইপুর ফিরতে গিয়েই বিপত্তি। রাস্তায় নেমে একটিও ট্যাক্সিকে রাজি করাতে পারেননি অসহায় মা। শেষমেষ ঠিক করেন দিদির বাড়ি হাওড়ায় যাবেন। অনেক অনুনয় বিনয়ের পর দয়া হয় এক ট্যাক্সি চালকের। কিন্তু সে ট্যাক্সিও বিড়লা তারমণ্ডলের কাছে গিয়ে একুশে জুলাইয়ের  জ্যামে  আটকে পড়ে। হয়রানির চরম সীমায় পৌছে সংজ্ঞা হারায় ছোট্ট আরাধ্যা। সংজ্ঞাহীন সন্তানকে কোলে নিয়ে ট্যাক্সিতে তখন অসহায় এক মা। পাশে নেই কেউ। পুলিস নেই। প্রশাসন নেই। সহায় নেই শাসকদলেরও কেউ।   কিন্তু পাশে আছি আমরা। চব্বিশ ঘণ্টা। আমাদের গাড়িতেই আরাধ্যাকে নিয়ে মা কেয়া রায় পৌছলেন এসএসকেএম। প্রাথমিক চিকিতসা করলেন ডাক্তাররা। জ্ঞান ফিরল ছোট্ট আরাধ্যার। হুঁশ ফিরল পুলিসেরও। মিডিয়ার গাড়িতে জ্যামে আটকে পড়া অসুস্থ শিশু! এবারতো নির্ঘাত হইচই! অতএব পুলিস যোগাড় করল অ্যাম্বুলেন্স। অসুস্থ আরাধ্যাকে নিয়ে মা গেলেন হাওড়ায় দিদির বাড়ি।